prs-bakgrunn

Kvalifikasjonsrammeverk, læringsutbytte, vurdering, pedagogisk metodikk og prosjektets mandat
I kvalifikasjonsrammeverket vektlegges utbyttet av studiene, dvs. hva studenten faktisk skal kunne ved endt utdanning (St.meld. nr.44). Kvalifikasjonsrammeverket beskriver det læringsutbyttet det forventes at alle studenter som har fullført utdanning på det aktuelle nivå skal ha ved endt utdanning. Dette skal ikke bare gjelde for studiprogram, men også fag og emner det undervises i. Når en skal vurdere om studentene har oppnådd det læringsutbyttet som er beskrevet i planen (for faget eller emnet), er det dokumentasjonsformene som kan si noe om det. Den virkelige utfordrende oppgaven er å lage vurderingssituasjoner som viser om studenten har kunnskapene, forståelsen og evnen til å anvende, analysere, syntetisere og evaluere disse i ulike sammenhenger (Blooms taksonomi). Læringsutbytte som begrep kan ikke skilles fra undervisning, læring og vurdering. Hovedpoenget er at læringsutbytte er resultat av en integrert forståelse av sammenhengen mellom undervisnings- og læringssekvenser og vurdering. Læringsutbyttet for fag og emner må beskrives slik at det er mulig å teste om studentene har oppnådd utbyttet. Det er en utfordring for læreren å påse at det er en sammenheng mellom undervisningsmetodene, vurderingsformene, og læringsutbyttet. Den beste måten å hjelpe studentene til å forstå hvordan de kan oppnå beskrevet læringsutbytte er å beskrive tydelig vurderingskriteriene og vurderingsformene. Fra studentens synsvinkel er det alltid vurderingsformen som definerer pensum. Biggs definerer læringsutbytter som en bærende bjelke i sin "samstemte" undervisningsmetodikk (eng.constructive alignment). Selve fundamentet er sammenhengen mellom lærerens intensjoner (læringsutbytter), studentenes aktiviteter (læringsaktiviteter), tilbakemeldinger til studentene både underveis og til slutt. Assess2010 tar utg​angspunkt i kvalifikasjonsrammeverket og Biggs sin samstemte undervisningmetodikk for å lage ei verktøyskasse for egnete virkemidler til bruk i underveisvurderingen i presumtivt "store" klasser. Virkemidler som i utgangspunktet ikke krever for mye merarbeid fra lærer.

Hvorfor Prosjektrettet systemarbeid
Faget Prosjektrettet systemarbeid, som deltar som pilot i Assess2010, er obligatorisk i 1. året på nettstudiet Bachelor Informatikk Informasjonsbehandling ved Avdeling for Informatikk og e-læring, Høgskolen i Sør-Trøndelag. Antall studenter i faget er i størrelsesorden 20 til 30 og faget tilbys i høstsemesteret. Faget har tidligere manglet en tydelige, systematisk og gjennomtenkt fagbeskrivelse med tanke på hva studentene skal lære (læringsutbytte), hvordan de skal tilegne seg kunnskapen (læringsaktiviteter) og hvordan vurderingsformen henger sammen med LU-ene og LA-ene. Pilotens hensikt har vært å strukturere fagbeskrivelsen slik at den ”samstemmer” med intensjonen i Kvalifikasjonsrammeverket og mandatet til Assess2010, til å finne egnete virkemidler for å gi studentene tilbakemelding underveis hvor de står faglig (formativ) uten mye ekstraarbeid for læreren, og å sikre at virkemidlene er samstemt med hvordan sluttvurderingen (summativt) blir gjennomført. En del av piloten vil være å gi studentene muligheten til å evaluere undervisningsopplegget.